b'\n_START_ARTICLE_\nSlavonija\n_START_PARAGRAPH_\nSlavonija je geografska in zgodovinska panonska pokrajina v severovzhodni Hrva\xc5\xa1ki in se razprostira vzhodno od obmo\xc4\x8dja Kri\xc5\xbeevcev ter Siska med rekama Dravo in Savo, tako da na skrajnem vzhodu dose\xc5\xbee tudi Donavo. Pokrajina je danes glavna \xc5\xbeitnica Hrva\xc5\xa1ke.\n_START_SECTION_\nSlavonija v\xc4\x8deraj in danes\n_START_PARAGRAPH_\nZametek stare Slavonije se je po zlomu Avarov oblikoval ne celotnem panonskem podro\xc4\x8dju med Savo in Dravo, kjer so od Ljudevita Posavskega do Braslava v 9. stoletju ve\xc4\x8dino \xc4\x8dasa vladali doma\xc4\x8di slovanski vladarji, po prihodu Mad\xc5\xbearov konec 9. stoletja je stara Slavonija pri\xc5\xa1la pod mad\xc5\xbearsko nadoblast, v 10. stoletju pa je to obmo\xc4\x8dje postalo prehodno med hrva\xc5\xa1kimi in mad\xc5\xbearskimi vplivi. Obmo\xc4\x8dje stare Slavonije se je po prihodu Mad\xc5\xbearov skr\xc4\x8dilo na obmo\xc4\x8dje med Dravo in Petrovo goro, zahodno od reke Kara\xc5\xa1ice in severozahodno od reke Vrbas. Slovani na obmo\xc4\x8dju stare Slavonije so s\xc4\x8dasoma razvili posebno obliko govorice, ki jo danes imenujemo kajkav\xc5\xa1\xc4\x8dina. Na obmo\xc4\x8dju Slavonije so bili med letoma 1399 in 1456 zelo aktivni tudi Celjski grofi, zlasti Herman II. in Ulrik II._NEWLINE_Prihod Turkov je povzro\xc4\x8dil velike migracije, zaradi \xc4\x8desar se je podro\xc4\x8dje kajkavskega govora skr\xc4\x8dilo in deloma premestilo. Vzhodni del Slavonije (vzhodno od Kri\xc5\xbeevcev) je \xc5\xbee v 16. stoletju postal Slavonska vojna krajina. V 17. stoletju je ime Slavonija ozna\xc4\x8devalo le \xc5\xa1e severni del stare Slavonije, ju\xc5\xbeni del je postal del Hrva\xc5\xa1ke. Ko so se Turki morali umakniti iz ozemlja dana\xc5\xa1nje Slavonije, je bila stara srednjeve\xc5\xa1ka Slavonija v celoti vklju\xc4\x8dena v Hrva\xc5\xa1ko, ime Slavonije pa se je ohranilo v vojni krajini. Z avstrijskimi osvajanji se je obmo\xc4\x8dje te vojne krajine v 17. in 18. stoletju \xc5\xa1irilo na \xc5\xa1tokavsko govore\xc4\x8de obmo\xc4\x8dje proti vzhodu, to je na obmo\xc4\x8dje Viroviti\xc5\xa1ke in Po\xc5\xbee\xc5\xa1ke vojne krajine, obenem pa se je tudi ime Slavonija premestilo proti vzhodu._NEWLINE_Obmo\xc4\x8dje te nove Slavonije je do leta 1991 ves \xc4\x8das ostajalo v okviru Hrva\xc5\xa1ke. Po razglasitvi hrva\xc5\xa1ke neodvisnosti pa je uporno srbsko prebivalstvo na podro\xc4\x8dju dana\xc5\xa1nje Slavonije zasnovalo lastno politi\xc4\x8dno skupnost. Leta 1992 so bila tudi srbska obmo\xc4\x8dja Slavonije vklju\xc4\x8dena med obmo\xc4\x8dja pod za\xc5\xa1\xc4\x8dito OZN (UNPA), a \xc5\xbee v letu 1995 so Hrvati v en dan in pol trajajo\xc4\x8di ofenzivi Blisk zavzeli zahodni del srbske Slavonije, vzhodni del pa je z Erdutskim sporazumom leta 1995 pre\xc5\xa1el pod upravo Zdru\xc5\xbeenih narodov (UNTAES) in je bil leta 1998 prav tako vrnjen Hrva\xc5\xa1ki.\n_START_SECTION_\nGospodarstvo\n_START_PARAGRAPH_\nSlavonsko gospodarstvo je prilagojeno celinskemu podnebju, ob\xc5\xa1irne ni\xc5\xbeine pa so izpostavljene tudi nevarnosti poplav. Slavonija je hrva\xc5\xa1ka \xc5\xbeitnica: na obdelovalnih povr\xc5\xa1inah Slavonci gojijo \xc5\xbeita (p\xc5\xa1enico, koruzo), industrijske rastline (sladkorno repo, oljnice, krmo in tobak), deloma pa se ukvarjajo tudi s sadjarstvom (jabolka, hru\xc5\xa1ke, slive). Na vzhodu je razvito tudi vinogradni\xc5\xa1tvo. V \xc5\xbeivinoreji prevladujeta govedoreja in svinjereja, razvito je tudi ribi\xc5\xa1tvo, slavonsko gozdarstvo pa ponuja visokokvaliteten les iz hrastovine.\n_START_SECTION_\nPrebivalstvo\n_START_PARAGRAPH_\nVe\xc4\x8dino prebivalcev predstavljajo Hrvati, Srbi pa predstavljajo najve\xc4\x8djo narodno manj\xc5\xa1ino.'